  София Хохрякова Анжелика Тихонова корреспондент 2021-тӥ арын ньыль толэзь ӵоже Удмуртиын «Пушкинская карта» ӵектос улсын 14-22 аресъем муртъёслы 42 сюрс карточкаос сётӥзы, соосъя егитъёс лулчеберет ужрадъёсы 25 сюрс 740 билетъёс басьтӥзы. Ӵектос туэ но ужзэ азьланьтоз. Со сярысь элькунысь дышетонъя но тодосъя министерстволэн пресс-службаез ивортӥз. Удмуртиын ӵектос борды лулчеберетъя 58 ужъюртъёс итӥськизы. Тужгес трос билетъёс Драмая ӟуч театрлэн спектакльёсаз басьтӥзы – 5,4 сюрс пала. 2022-тӥ арын Пушкинской картае нош ик коньдон понозы – 5 сюрс манет. Нош миымлэсь кылемез «ӝуалоз». Пусъём, «Пушкинская карта» программа 2021-тӥ арын куарусёнэ ужаны кутскиз. Со 14-22 аресъем егитъёслы юрттэт сётон, лулчеберет ужрадъёсын тунсыкъятон понна малпамын. Отчы пыриськон понна «Госуслуги» порталэ гожтӥськоно, учётной записез юнматоно но телефонэ «Госуслуги. Культура» мобильной ватсэтэз пуктоно. Виртуальной яке пластиковой Пушкинской карта басьтыса, егитъёс ватсэтысь афишаысь кельшись ужрадэз бырйыны но ватсэт пыр яке лулчеберет ужъюртлэн сайтэз яке кассаез пыр билет басьтыны быгато. Тегъёс: Удмуртия Лулчеберет егитъёс Ижкар  